Томислав Русев
Томислав Божидаров Русев е бивш български футболист, български спортен журналист, един от символите на спортната журналистика в страната.

Биография 
Роден е на 4 август 1966 г. в София. Като футболист играе за дублиращия тим на Левски, с който е шампион на България през 1986 г. Като военнослужещ играе за отбора на „Граничар“ (Свиленград). Завършва ВИФ, специалност футбол. От 2005 г. има лиценз за треньор по футбол.

Кариера на журналист 
С журналистика се занимава от 1990 г., като кариерата му започва във вестник „Диалог“, след това преминава през „Демокрация“ и ИСС „Старт“.

Томислав Русев става известен през 1993 г., когато е поканен от тогавашния програмен директор на Дарик Радио Владимир Танев на работа в новосъздадената медия. След среща с шефа на Дарик – Радосвет Радев, получава разрешението да води 4-часово спортно предаване всяка събота. Това предаване започва да се нарича Спортно шоу Гонг. Първоначално Томислав Русев води сам предаването, като понякога му помагат спортните журналисти Красимир Минев (сега в bTV), Владимир Памуков (сега във вестник „Труд“), Сашо Диков (сега в Канал 3). По-късно при Русев идват Елица Иванова и Ирина Русева (която става негова съпруга и понастоящем имат едно дете).

Двете нови журналистки започват да се занимават със спорта извън футбола. Впоследствие спортното шоу става едночасово и започва да се излъчва всеки ден, от 17 часа. Към екипа на набиращото скорост предаване се присъединяват Пламен Иванов, Валентин Грънчаров и Николай Александров. Скромният екип, начело с Томислав Русев, започва да води наистина сериозно предаване. Започват да се предават мачовете от „А“ и „Б“ група, като на всеки стадион има кореспондент на Дарик Радио. През 1999 г. Спортно шоу Гонг предава на живо четвъртфиналите, полуфиналите и финала в Шампионската лига. Именно на финала между Манчестър Юнайтед и Байерн Мюнхен коментатор е Томислав Русев. По-късно в екипа на Гонг бива приет Светослав Табаков.

В началото на новия век в българския радиоефир се появява и спортното радио „Спорт“. Русев и колегите му пускат и обедно издание на Гонг – от 12:30 до 13:00 ч., както и неделно – от 16:00 до 17:00 ч. Томислав Русев започва да разширява екипа си и към него се присъединяват Кремена Младенова и Стефан Стоянов.

Радио ГОНГ 
През юли 2003 г. радио Тангра става радио „Гонг“ с изпълнителен директор и главен редактор Томислав Русев. Радиото е почти изцяло посветено на спортния живот в България и по света. От закритото радио „Спорт“ към екипа на радио „Гонг“ се присъединяват Инес Павлова и Ивайло Йовчев. В новосъздаденото радио попадат още Ивелин Райчев (бивш кореспондент на Дарик Радио в Шумен), Васил Атанасов (новинар, бивш кореспондент на Дарик в Пловдив, сменен впоследствие от Мария Мицова), Драго Панков, Станислава Кръстева, Ралица Караджова, Иво Стефанов, Красимир Москов, Милена Йорданова. Известни кореспонденти – Веселин Вълчев от Пловдив и Добромир Атанасов от Варна.

Спортното Радио Гонг, в продължение на повече от 3 години и начело с Томислав Русев, предлага на слушателите си широк спектър от всякакви спортни събития и за кратко време се превръща в една от най-слушаните български радиостанции. През 2006 година ирландци закупуват честотата на радиото и на 7 декември 2006 година, малко преди 18:00 ч., Томислав Русев обявява края на радиото. Но тъй като през цялото съществуване на радио „Гонг“ най-интригуващите предавания се излъчват паралелно по Дарик Радио, Томислав Русев и екипа му остават на работа в частното национално радио.

Критики 
Томислав Русев е една от най-критикуваните и ексцентрични личности на българската спортна журналистика. В Спортно шоу Гонг, а после и в радио „Гонг“, никой от екипа не крие клубните си пристрастия. Русев е познат като запален левскар и като един от любимите спортни журналисти на феновете на софийския футболен клуб „Левски“. Често пъти е обвиняван заради клубните си пристрастия, нецензурни реплики в ефир и „острия“ си език в непрофесионализъм.

Телевизионни изяви 
От 2013 до 2014 г., заедно с колегата си Николай Александров участва във футболно ТВ шоу Пред банята, което се излъчва по телевизия TV7.

Източници

Външни препратки 

 Интервю във в. Стандарт 

Български радиоводещи
Български спортни журналисти
Национална спортна академия
Родени в София
Български футболисти